Oppilaan ohje
Työhön valmistautuminen

Valitse maanosa seuraavista:
· Aasia, Afrikka, Australia ja Oseania, Etelä-Amerikka, Pohjois-Amerikka

Valitse toteutus:
· posteri, vihkonen, PowerPoint, Google Slides, video tai oma toteutustapa

Töiden esittely muille:
· Työ toteutetaan itsenäisesti.
· Esittelyvaiheessa saman maanosan valinneet muodostavat yhden ryhmän ja harjoittelevat yhteisen esityksen, jossa käytetään hyväksi kaikkien ryhmäläisten keräämiä tietoja ja esitellään kaikkien tekemiä töitä.

Lähteet:
Muista kirjoittaa lähde muistiin aina, kun olet käyttänyt sitä. Arvioi jokaisen lähteen luotettavuutta asteikolla 1–3. Perustele lyhyesti antamasi pisteet. Kokoa lähteet luetteloksi työsi loppuun omalle dialleen/sivulleen.

Tarvikkeet
· maailmankarttamoniste
· maanosan kartta 
· maanosan kasvillisuusvyöhykekartta
· karttakirja
· oppikirja
· tietokone
· kynä, kumi, puuvärit
Omien tavoitteiden asettaminen

Aseta itsellesi muutama tavoite, joihin pyrit tässä työssä. Voit valita tavoitteet oheisesta listasta tai ehdottaa omia tavoitteita. 

Tietotavoitteita:
· Osaan nimetä maanosat ja valtameret ja tunnistan ne kartalta.
· Osaan nimetä kartalta valtioita, kaupunkeja ja luonnonmaantieteellisiä kohteita valitsemastani maanosasta.
· Osaan verrata valitsemani maanosan tietoja toisten maanosien tietoihin.
· Osaan kertoa valitsemani maanosan luonnonmaantieteestä.
· Osaan kertoa valitsemani maanosan kulttuurimaantieteestä.

Työskentelytavoitteita:
· Työskentelen järjestelmällisesti ja pitkäjänteisesti.
· Työskentelen huolellisesti ja pyrin siistiin ja selkeään lopputulokseen.
· Käytän tieto- ja viestintäteknologiaa vastuullisesti.
· Käytän erilaisia tietolähteitä.
· Valitsen luotettavia tietolähteitä.
· Työskentelen ryhmässä vastuullisesti, jotta koko ryhmä saavuttaisi mahdollisimman hyvän lopputuloksen.

Arvioinnin kohde: opiskelutavoitteiden asettaminen (T2)

Maanosa maailmankartalla

· Nimeä maanosat karttaan.
· Nimeä valtameret karttaan.
· Merkitse päiväntasaaja karttaan.
· Merkitse karttaan Kauriin ja Kravun kääntöpiirit sekä eteläinen ja pohjoinen napapiiri.
· Väritä valitsemasi maanosa haluamallasi värillä.

Arvioinnin kohteita: mallien käyttäminen: kartta (T13), karttataidot (T16)

Maanosan kartta

· Väritä päiväntasaaja punaisella.
· Vahvista kääntöpiirit ja napapiirit.
· Nimeä maanosaa ympäröivät merialueet ja väritä ne sinisellä.
· Nimeä pyydetyt joet ja järvet ja väritä ne sinisellä.
· Nimeä pyydetyt vuoristot ja väritä ne ruskealla.
· Nimeä pyydetyt valtiot.
· Nimeä karttaan merkityt kaupungit.

Arvioinnin kohteita: mallien käyttäminen: kartta (T13), karttataidot (T16)


Tutki ja kirjoita

· Tutki karttaa ja kuvaile maanosan sijaintia maapallolla.
· Kummalla pallonpuoliskolla maanosa sijaitsee? (pohjoinen/eteläinen, itäinen/läntinen)
· Kerro, missä ilmansuunnassa toiset maanosat sijaitsevat omasta maanosastasi katsoen (esim.: Afrikan pohjoispuolella sijaitsee Eurooppa jne.).
· Kerro, mitkä meret rajaavat maanosaa eri ilmansuunnissa.
· Tutki taulukkoa maanosien pinta-aloista. Mitä voit näiden perusteella sanoa oman maanosasi pinta-alasta verrattuna muihin maanosiin?
· Tutki taulukkoa maanosien asukasluvuista. Vertaa oman maanosasi väkilukua muiden maanosien väkilukuun.
· Etsi maanosastasi seuraavat tiedot:
· pinta-alaltaan suurin valtio
· pinta-alaltaan pienin valtio
· väestömäärältään suurin valtio
· väestömäärältään pienin valtio
· suurin kaupunki ja missä valtiossa sijaitsee
· maanosan yleisimmät uskonnot
· maanosan puhutuimmat kielet

Arvioinnin kohteita: tulosten esittäminen (T6), tieto- ja viestintäteknologian käyttäminen tiedon hankinnassa (T11), maantieteen käsitteiden käyttö (T12), mallien käyttäminen (T13), tiedon hakeminen erilaisista tietolähteistä ja tietolähteiden luotettavuuden arviointi (T14), karttojen ja muiden geomedialähteiden käyttäminen ja tulkinta, alueiden piirteiden ja sijainnin kuvailu ja vertailu (T16)

Kasvillisuusaluekartta

· Väritä maanosan kasvillisuusalueet haluamillasi väreillä ja nimeä ne.
· Valitse kolme kasvillisuusaluetta ja kirjoita jokaisesta lyhyesti, millaisia ne ovat. 
· Etsi internetistä, leikkaa lehdistä tai piirrä jokaisesta kolmesta kasvillisuusalueesta sitä edustava kuva. Liitä ne työhösi. Muista tarkistaa, että saat käyttää netistä valitsemiasi kuvia.

Arvioinnin kohteita: tulosten esittäminen (T6), tieto- ja viestintäteknologian käyttäminen tiedon hankinnassa ja/tai digitaalisen tuotoksen tekemisessä (T11), maantieteen käsitteiden käyttäminen (T12), mallien käyttäminen: kartta (T13), tiedon hakeminen erilaisista tietolähteistä ja tietolähteiden luotettavuuden arviointi (T14), alueiden piirteiden kuvailu maantieteellistä käsitteistöä käyttäen (T16) 

Google Earth

Valitse maanosastasi kolme kiinnostavaa kohdetta ja vieraile niissä Google Earthin avulla.

Arvioinnin kohteita: tavoitteen asettaminen (T2), kysymysten muodostaminen (T4),  tieto- ja viestintäteknologian käyttö (T11), geomedialähteiden käyttö (T16)
Valinnainen osa

· Valitse aihe listasta tai keksi itse. Esim.
· Unelmien kiertomatka maanosassasi. Laadi matkaohjelma. 
· Esittele jokin maanosan valtio, kaupunki tai luonnonkohde.
· Esittele maanosalle tyypillisiä eläimiä.
· Valitse maanosasta jokin valtio. Katso internetistä kuvia, tarkista valtion sijainti, väkiluku, kasvillisuusalue ja sademäärä. Päättele, mitkä voisivat olla valtion pääelinkeinoja. Kirjoita perustelut. Tarkista oppikirjasta tai internetistä.
· Kouluikäisten arki jossakin maanosan valtiossa.

Arvioinnin kohteita aihevalinnasta riippuen: tavoitteen asettaminen, tavoitteellinen työskentely (T2), kysymysten muodostaminen (T4), syy-seuraussuhteiden tunnistaminen ja kuvailu, johtopäätösten tekeminen, tulosten esittäminen (T6), tieto- ja viestintäteknologian käyttäminen (T11), ympäristöopin tiedonalojen käsitteiden käyttö (T12), mallien käyttäminen (T13), kriittinen lukutaito (T14), alueiden piirteiden kuvailu ja vertailu (T16)


Itsearviointi

Tavoitteiden saavuttaminen

Kun työ on valmis ja esitetty, arvioi, kuinka hyvin saavutit työn alussa itsellesi asettamasi tavoitteet. Perustele arviosi.

